Reporterka Danasa na putu ka Doljevcu i u obilasku porodice Gligorijević sa liderom Pokreta slobodnih građana

Jel može jedan novinar sutra da ide sa mnom u Doljevac, kod Gligorijevića? Krećemo u 11, ispred prostorija Pokreta – u jednom dahu je izgovorio Sergej Trifunović, zvučeći kao da ga juri čopor pasa.

Pristali smo da krenemo u avanturu sa nepredvidivim glumcem i odskora političarem.

Naravno, krenuli smo u 12. „To je Sergej“, rekao nam je Petar iz PSG, slegnuvši ramenima rezignirano. S obzirom na to da smo upoznati sa njegovim organizacionim sposobnostima, to nas nije iznenadilo, kao ni činjenica da smo tog dana kasnili na sva mesta na koje je planirano da stignemo.

Ideja je bila da se prvo na naplatnoj rampi Doljevac Trifunović obrati novinarima i izrazi sumnju da je direktni krivac za saobraćajnu nesreću u kojoj je 31. januara poginula Stanika Gligorijević – tadašnji direktor „Koridora Srbije“ Zoran Babić, kao vozač auta koji se nepropisnom brzinom zakucao u vozilo na rampi. Potom je trebalo otići do porodice Gligorijević, razgovarati sa suprugom i sinovima poginule Stanike i na kraju stići u Knjaževac, na protest „1 od 5 miliona“, zakazan u šest popodne.

Ekipa od desetak PSG-ovaca i novinarkom Danasa krenula je u tri vozila po lepom, sunčanom danu iz Beograda, tačno u podne. Sergej je rekao da je mnogo umoran i da će odspavati, te je jedno vozilo „zakupio“ samo za sebe. Na pauzi za kafu i ručak, negde na pola puta ka Doljevcu, razmenjivali smo iskustva i informacije, shvativši već tada da kasnimo na rampu, gde je trebalo da stignemo oko pola četiri, i gde su nas uveliko čekali meštani i novinari lokalnih medija.

– Ne kasnimo mi, već kafana – uzviknuo je jedan od PSG-ovaca, izazvavši smeh prisutnih. I jesmo čekali malo duže, ali baš u to vreme na Blicu se pojavio navodni snimak sa mesta nesreće koji bi trebalo da dokaže da je Babić sedeo na zadnjem sedištu auta.

Vidno iznerviran, Sergej je ocenio da je reč o montaži i to toliko lošoj da onaj ko ju je radio ne bi prošao ni prvu godinu na fakultetu.

– Bata Gašić je uradio svoj posao. BIA je saznala gde idemo i šta želimo, i brže bolje sklepala ovaj snimak – rekao je Sergej. A PSG je tražio da se javno objave snimci sa mesta nesreće kao i izveštaj Hitne pomoći, koji bi otkrio istinu o tome ko je vozio auto koji je izazvalo nesreću. To je lider Pokreta i rekao na naplatnoj rampi, kada smo konačno stigli u Doljevac. Ledeni vetar nije ga sprečio da u duksu šeta duž puta, i broji policijske automobile koji su stajali na rampi. Bilo ih je četiri, a iza rampe još toliko, uz dve marice. „Regulišu ljudi saobraćaj“, rekao je kroz osmeh jedan od meštana.

Prepoznajući glumca, ljudi iz automobila su mahali i svirali u znak pozdrava. Nakon što je sklopljen transparent „Sloboda = istina + pravda“, ekipa je krenula put Knjaževca, gde je Sergej trebalo da bude jedan od govornika. U jednoj ulici krećući se ka centru, ispred prodavnice prodavale su se metle. Sergej je uzeo jednu sa kratkom drškom, upitavši prodavačicu koliko košta. „Poklanjam ti je“, uzviknula je. „Hvala, da počistim govna“, rekao je glumac, na šta mu je ona odgovorila „Uzmi onda ovu sa većom drškom!“

– Ovu metlu ću da okačim na zid u prostorijama Pokreta. Stajaće tu do „6. oktobra“, dok ne počistimo sva govna – poručio je, između ostalog, Trifunović u govoru okupljenim Knjaževčanima. Nekoliko stotina prisutnih zdušno je pozdravilo glumca, a potom su krenuli u protestnu šetnju.

Shvativši da uveliko kasnimo, jer je prošlo sedam časova a još pre mitinga je trebalo da budemo u selu Debelica kod Gligorijevića, prišli smo Sergeju poručivši mu da bi trebalo da krenemo. „Ali vidite kako je lepo. Ostanimo još malo. ‘Ajdmo na čelo kolone!“, uzviknuo je, otrčavši napred.

– Kao dete koje želi još malo da ostane na rođendanu. To je Sergej… – slegnuvši ramenima, konstatovali su PSG-ovci.

Poneti pozitivnom energijom, konačno smo se uputili ka Debelici. Ubrzo je atmosfera splasnula, jer idemo u posetu suprugu i deci pokojne Stanike Gligorijević.

– Ljudi, imam tremu. Šta da im kažem, kako da im priđem – pitao se Sergej. Prilazeći staroj, trošnoj kući shvatili smo u kakvim uslovima porodica zaista živi. Dočekali su nas srdačno, uprkos velikom gubitku i bolu koji još preživljavaju. Žive od poljoprivrede, imaju nekoliko krava, sir prodaju na pijaci a pritom ih inspekcija stalno juri jer nemaju novca da plate halu od nekoliko hiljada evra. „To je život. Ne žalim se na život, ali sa ovom tragedijom ne mogu da se pomirim“, rekao je Velimir, suprug pokojne Stanike. U neverici slušamo kako im je šlep služba naplatila 5.000 dinara da odveze auto u kojem je ona poginula. Pritom su nestala i njena dokumenta. Trošak oko sahrane platili su sami, kako su znali i umeli, čak i obdukciju koja je morala da se uradi po zakonu. Niko im nije ponudio pomoć, niko nije izjavio saučešće, sem Zorana Babića. „Rekao je da će doći na leto, da mi pomogne. Kako on može da mi pomogne? Da vrati mojoj deci majku?“, kazao je Velimir.

I Gligorijevići žele da saznaju istinu o kobnom događaju, zbog čega su prihvatili ponudu PSG da ih na sudu protiv države zastupa advokatski tim na čelu sa Božom Prelevićem. Pokret će takođe sakupiti novac kako bi se pomoglo ovoj nesrećnoj porodici.

– Knedla mi je bila u grlu. Koliko su ovi ljudi dobri i prostodušni u tragediji koja ih je zadesila. To je politika. Ići od vrata do vrata i slušati šta ljudi govore, videti kako žive i pokušati da im pomogneš – naglasio je Sergej u povratku ka Knjaževcu.

Osvrnuo se i na intervju koji je tog jutra dao predsednik Srbije Aleksandar Vučić, „prozvavši“ ga da ne voli decu. Pogodilo ga je to, iako nije priznao.

– Ja nijedno dete od njih 160 koliko ih je prošlo kroz fondaciju nisam upoznao. Znaš zbog čega? Jednom sam bio na prvom rođendanu deteta za koga su roditelji znali da neće dočekati drugi. Slomio sam se tog dana – rekao nam je Trifunović. Priču nije završio do kraja, jer se rasplakao. To je Sergej.

Narod ga voli iako je „propali narkoman“ Tokom čitave „turneje“ tog vetrovitog četvrtka kroz nekoliko gradova u Srbiji, ljudi su isključivo pozitivno reagovali na Sergeja, pozdravljajući ga i tražeći da se slikaju sa njim. Posebno mališani. Nikog nije odbio, radujući se svakom susretu. Ko bi rekao da jedan „propali narkoman i ološ poganog jezika“, kako ga nazivaju tabloidi bliski režimu, izaziva takvu pozitivnu reakciju kod ljudi. Neka me Hrkalović tuži Predsednik PSG Sergej Trifunović izjavio je juče da nema nikakav problem u vezi s tužbom koju je protiv njega najavila državna sekretarka MUP-a Dijana Hrkalović. „Neka me tuži, ovo je slobodna zemlja, slobodno neka me tuži“, rekao je Trifunović. Državna sekretarka je najavila tužbu jer je na opozicionom skupu u Knjaževcu Trifunović rekao da se ona zabavlja sa čovekom koji diluje drogu.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se